ליבת הפעילות שהוביל צוות ההיגוי הייתה קבוצת למידה של כשלושים משתתפים, חברי "שולחן עגול", כולם מומחים ובעלי יכולת ועניין בתחום – חוקרים, נציגי משרד החינוך, מייצגי תהליכי פיתוח מקצועי של מורים, נציגי מורים ומורי מורים. בראש השולחן העגול ישב ד"ר ניר מיכאלי ממכללת סמינר הקיבוצים. חברי השולחן העגול התכנסו ארבע פעמים (אחד המפגשים נמשך יומיים). מומחים מהארץ ומחו"ל הציגו במפגשים סקירות של ידע מחקרי, ולימדו מודלים יישומיים מהארץ ומהעולם שבמרכזם תהליכי הצמָחה של מורים מובילים. פורום מורים ובו כ-10-15 מורים הזין את דיוני השולחן העגול בתשומות מנקודת מבטם ומניסיונם של מורים, וכן הגיב לניירות השולחן העגול לאור התהליך ועל פי הצורך.